Eric Fehr

Eric Fehr (sündinud 7. septembril 1985 Winkleris, Manitobas) on Kanada jäähokimängija, kes mängib ründajana KHL-i klubis Kaasani Ak Bars.

Aastatel 2001–2005 mängis ta Western Hockey League'i (WHL) klubis Brandon Wheat Kings. Hooajal 2004–05 oli Fehr WHL-i suurim väravakütt ja resultatiivseim mängija (59+52), pälvides Bob Clarke Trophy. Samuti oli ta samal hooajal väljalangemismängude resultatiivseim mängija (32), kuid hooaja finaalis kaotas Wheat Kings Kelowna Rocketsile mängudega 1:4. Fehr pälvis samal hooajal lisaks hooaja parimale mängijale antava Four Broncos Memorial Trophy.

2005. aastal valis Washington Capitals ta NHL-i draftis 18. valikuna. NHL-is debüteeris ta Capitalsi meeskonnas hooajal 2005–06. Esimese värava lõi ta liigas 27. jaanuaril 2007 mängus Carolina Hurricanesi vastu. 2009–10 tegi Fehr oma karjääri kõige edukama hooaja NHL-is (21 väravat, 18 väravasöötu).

Hooajal 2011–12 mängis ta Winnipeg Jetsis. Hooaja 2012–13 alguses aset leidnud NHL-i tööseisaku ajal mängis Fehr Soome kõrgliiga klubis HPK. Seejärel naasis ta Capitalsi, kus mängis kuni hooaja 2014–15 lõpuni.

2015. aasta juulis sõlmis ta lepingu Pittsburgh Penguinsiga. Ta tuli klubiga hooajal 2015–16 Stanley karika võitjaks. Hooaja 2016–17 lõpus liitus Fehr Toronto Maple Leafsiga. Järgmise hooaja alguses kaotas ta koha Maple Leafsi põhimeeskonnas ning asus mängima American Hockey League'i klubis San Diego Gulls. Hooaja teises pooles mängis ta NHL-is San Jose Sharksi ridades. Hooajal 2018–19 mängis Fehr Minnesota Wildis.

2019. aasta juulis sõlmis Fehr lepingu Šveitsi kõrgliiga klubiga Genève-Servette, kus mängis kaks hooaega. 2021. aasta detsembris sõlmis ta lepingu Kaasani Ak Barsiga.

Viited

Välislingid 
 Eric Fehr NHL.com lehel
 Eric Fehr hockeydb.com lehel

Kanada jäähokimängijad
Washington Capitalsi mängijad
Winnipeg Jetsi mängijad
Pittsburgh Penguinsi mängijad
Toronto Maple Leafsi mängijad
San Jose Sharksi mängijad
Minnesota Wildi mängijad
Kaasani Ak Barsi mängijad
Sündinud 1985